Интернетымрэ щIалэгъуалэмрэ
КъБР-м и Парламентым и ЩIалэгъуалэ палатэм къызэригъэпэща, «Интернетымрэ щIалэгъуалэмрэ» зыфIаща зэIущIэ Дол Хьэсэнбий и цIэр зэрихьэу Хьэтуей къуажэм дэт курыт еджапIэм адыгэбзэкIэ иджыблагъэ щрагъэкIуэкIащ.
ЗэIущIэм кърихьэлIат КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм лъэпкъыбзэхэмкIэ и къудамэм и унафэщI Табыщ Мурат, КъБР-м и Парламентым и ЩIалэгъуалэ палатэм и унафэщI Гугъуэтыж Ахьмэд, палатэм ныбжьыщIэхэр хэкупсэу гъэсэнымкIэ иIэ къудамэм и унафэщI Iэрэмысэ Тимур, «Черкесский ренессанс» жылагъуэ зэгухьэныгъэм и тхьэмадэ Жылэгъащтэ Хьэчим, КъБКъМУ-м и студент Хъуран Лианэ сымэ.
Псалъэмакъыр зытеухуар гъэщIэгъуэн ящыхъуат зэIущIэм хэтхэм я мызакъуэу, хьэщIэхэми. Интернетыр зи Iэпэгъухэмрэ зи жагъуэгъухэмрэ, жаIэри гупитI зращIыкIат 8-нэ, 11-нэ классхэм щIэс еджакIуэ цIыкIухэм.
Интернетыр зи Iэпэгъухэр абы гъащIэм щиубыд увыпIэм, фIагъыу къихьым, унэм ущIэсу Iуэхуу зэфIи-гъэкIым, хъыбарыщIэхэр псынщIэу къэпщIэну Iэмал зэрыбгъуэтым, хьэпшып зэхуэмыдэхэр къебгъэхь зэрыхъум, нэгъуэщI куэдми тепсэлъы-хьащ. Апхуэдэ дыдэу абы и жагъуэгъухэм интернетым зэраныгъэу къишэм, узыншагъэм зэрегуауэм, ар ди гъащIэм къызэрыхыхьэрэ цIыхухэм я зэхущытыкIэм зэрызихъуэжам, нэгъуэщIхэми щапхъэкIэ щIагъэбыдэжурэ и гугъу ящIащ.
Къыхэгъэщыпхъэщ еджакIуэхэм гъэхуауэ, шэрыуэу, зэхэщIыкIыгъуэу адыгэбзэкIэ жэуап зэратар.
Зэпсэлъэныгъэм и кIэм деж къыхагъэщащ нэхъ жьакIуэу жэуап зытахэр, эксперт-аналитик нэхъыфIхэр.
Гугъуэтыж Ахьмэд къыщыпсалъэм жиIащ мы зэхьэзэхуэм къыхэжаныкIахэр ЩIалэгъуалэ палатэм иригъэкIуэкIыну зэхьэзэхуэм и зы чэзу Iыхьэм зэрыхэтынум хуагъэхьэзырын зэрыхуейр.
ХЬЭРЭДУРЭ Аллэ.
